 Na temelju članka 31. Statuta Općine Konavle („Službeni glasnik Općine Konavle“, br. 7/21 – pročišćeni tekst)
Općinsko vijeće Općine Konavle na svojoj  7. sjednici, održanoj --. rujna  2026. godine donijelo je
		     

PRAVILNIK
o načinu i uvjetima stipendiranja učenika i studenata  iz obitelji slabijeg imovinskog stanja s područja Općine Konavle


Članak 1.
  Ovim Pravilnikom utvrđuju se opći uvjeti, postupak i kriteriji  za dodjelu stipendija učenicima i studentima iz obitelji slabijeg imovinskog stanja s područja Općine Konavle te prava i obveze korisnika sredstava.

Članak 2.
  Sredstva za stipendije osiguravaju se u proračunu Općine Konavle. Stipendije se dodjeljuju putem natječaja.

Članak 3.
  Općina Konavle odobrava stipendije učenicima i studentima koji se redovito školuju izvan Općine Konavle.
  Pravo na stipendiju ne mogu ostvariti učenici i studenti koji se obrazuju uz rad ili su korisnici nekih drugih oblika novčane potpore za potrebe obrazovanja.

Članak 4.
 Broj i mjesečni iznos stipendija za svaku školsku, odnosno akademsku godinu utvrđuje općinski načelnik  posebnim zaključkom najkasnije do 1. studenoga tekuće godine u okviru sredstava osiguranih u proračunu Općine Konavle. 
  Općinski načelnik donosi i zaključak kojim se utvrđuju kriteriji prihoda za ostvarivanje prava na stipendiju u kategoriji slabijeg imovinskog stanja.

Članak 5.
 Prije raspisivanja natječaja općinski načelnik donosi Zaključak o osnivanju Povjerenstva za provedbu postupka dodjele stipendija (u daljnjem tekstu: Povjerenstvo).

 Natječaj za dodjelu stipendija raspisuje općinski načelnik, a prijave se podnose Upravnom odjelu za opće poslove, mjesnu samoupravu i društvene djelatnosti (u daljnjem tekstu: Upravni odjel) u roku od 15 (petnaest)  dana od dana objave.

  Obavijest o raspisivanju natječaja objavljuje se u najmanje jednoj tiskovini, a tekst natječaja i popratna dokumentacija na mrežnoj stranici Općine (www.opcinakonavle.hr).

  Prijave se dostavljaju Upravnom odjelu u zatvorenoj omotnici osobno ili putem pošte, na adresu Općine Konavle.
  Zahtjevi se podnose isključivo na obrascima koje osigurava Općina Konavle, a koji su dostupni na službenoj mrežnoj stranici Općine Konavle ili u pisarnici Općine.
Članak 6.
  Nakon isteka roka za podnošenje prijava Povjerenstvo razmatra pristigle prijave i  priloženu dokumentaciju, utvrđuje koje su prijave potpune i pravodobne te sastavlja prijedlog rang-liste kandidata na temelju  prihoda po članu kućanstva. 

 Prijedlog rang-liste Povjerenstvo dostavlja nadležnom Upravnom odjelu, koji istu objavljuje na mrežnoj stranici Općine. O radu Povjerenstva vodi se zapisnik.

  Na objavljeni prijedlog rang-liste kandidati mogu podnijeti prigovor općinskom načelniku u roku od 8 (osam) dana od dana objave. Općinski načelnik donosi odluku o prigovoru u roku od 15 (petnaest) dana od dana njegova zaprimanja.

  Ako se na raspisani natječaj prijavi manji broj kandidata od broja stipendija koje se dodjeljuju u pojedinoj kategoriji, nepopunjeni broj stipendija može se preraspodijeliti na druge kategorije u kojima postoji dovoljan broj kandidata koji ispunjavaju uvjete za ostvarivanje prava na stipendiju. 
Preraspodjela se provodi isključivo među kandidatima koji su se prijavili na raspisani natječaj, bez provođenja novog natječajnog postupka.

  Nakon odlučivanja o prigovorima, općinski načelnik donosi Zaključak o dodjeli stipendija, a nadležni Upravni odjel priprema ugovore o stipendiranju.

Članak 7.
Natječaj sadrži:

· opće odredbe i kriterije za dodjelu stipendija,
· prihodovni cenzus za dodjelu stipendija učenicima i studentima iz obitelji slabijeg imovinskog stanja, sukladno Zaključku općinskog  načelnika,
· rok za podnošenje prijava,
· naziv nadležnog tijela kojem se podnose prijave,
· popis dokumentacije koju je potrebno priložiti uz prijavu,
· broj učeničkih i studentskih stipendija.

    Članak 8.
  Pravo sudjelovanja na natječaju za dodjelu stipendija  imaju učenici srednjih škola i studenti koji su državljani Republike Hrvatske te imaju prebivalište na području Općine Konavle najmanje jednu godinu prije podnošenja prijave. 
  Uvjet je da su redovito upisani u školsku, odnosno akademsku godinu te da nisu korisnici drugih oblika novčane potpore za potrebe obrazovanja iz javnih izvora.

  Osim uvjeta navedenih u prethodnom stavku, potrebno je ispuniti i sljedeće uvjete:

1. uvjet prihoda 
· prihodovni cenzus se za svaku godinu utvrđuje tekstom natječaja, na temelju Zaključka općinskog načelnika,

      2.	uvjet uspjeha 
· učenici i studenti viših godina studija  moraju imati  prosjek ocjena od najmanje 3,0 ostvaren  u prethodnoj godini obrazovanja, odnosno studija;
· studenti prve godine studija moraju imati  prosjek ocjena od najmanje 3,0 ostvaren  tijekom sve četiri godine srednjoškolskog obrazovanja.

  Prosječna ocjena izračunava se i zaokružuje na jednu decimalu. Kandidati koji ispunjavaju uvjet prihoda i uvjet uspjeha ostvaruju pravo sudjelovanja u postupku dodjele stipendije, a red prvenstva na rang-listi određuje se prema visini prihoda kućanstva, odnosno prednost imaju kandidati s nižim prihodom po članu kućanstva. 


Članak 9.
  Prijava na natječaj sadrži:

1. zahtjev (dostupan na mrežnoj stranici Općine),
2. osobnu iskaznicu (presliku),
3. potvrdu o prebivalištu za sve članove kućanstva, izdanu od  MUP-a 
    (original ili putem sustava e-Građanin)
4. potvrdu o redovitom upisu u tekuću školsku godinu odnosno godinu studija (original),
5. potvrdu o prosjeku ocjena:
· učenici  srednje škole  - svjedodžba prethodne školske godine (preslika),
· studenti prve godine – svjedodžbe sva četiri razreda srednje škole (preslike),
· studenti viših godina studija – prijepis prosjeka ocjena prethodne godine studija (original),
       6. izjavu o neprimanju druge stipendije (dostupnu na mrežnoj stranici Općine); 
           izjavu može potpisati roditelj isključivo ako je podnositelj zahtjeva maloljetan,                                                                                                                            
       7. izjavu o članovima kućanstva (dostupnu na mrežnoj stranici Općine), 
           izjavu može potpisati roditelj isključivo ako je podnositelj zahtjeva maloljetan,
 8. potvrde o prihodima članova kućanstva:

· zaposlene osobe: potvrdu Porezne uprave o visini dohotka ostvarenog u  prethodnoj godini  za sve zaposlene članove kućanstva (za potrebe ovog Pravilnika, pod prihodima se podrazumijeva neto iznos plaće  bez  naknade za prijevoz, pri čemu se krediti, ovrhe, članarine i druge obustave ne odbijaju od prihoda),
· nezaposlene radno sposobne osobe: potvrdu Hrvatskog zavoda za zapošljavanje da se nalaze u evidenciji nezaposlenih osoba,
· osobe u mirovini: dokaz o isplati mirovine – odreske o isplati mirovine za tri mjeseca koja prethode mjesecu u kojem je podnesena prijava ili potvrdu  HZMO da osoba starija od 65 godina nije korisnik mirovine,
· osobe na rodiljnom dopustu: potvrdu Hrvatskog zavoda za zdravstveno osiguranje o isplaćenoj naknadi za tekuću godinu,
· osobe na bolovanju: potvrdu Hrvatskog zavoda za zdravstveno osiguranje o isplaćenoj  naknadi za vrijeme privremene nesposobnosti za rad za tekuću godinu. 

  Ako podnositelj prijave pripada kućanstvu koje ostvaruje pravo na zajamčenu minimalnu naknadu putem Hrvatskog zavoda za socijalni rad, Područnog ureda Dubrovnik (umjesto potvrda iz točke 8.), prilaže rješenje o ostvarivanju prava  i potvrdu o posljednjoj isplati.

  U slučaju razvedenih roditelja, roditelj kojemu je dijete povjereno pravomoćnom sudskom odlukom dužan je dostaviti potvrdu o svojim prihodima te  pravomoćnu sudsku odluku o razvodu braka kojom je utvrđena visina alimentacije. Navedeni iznosi zbrajaju se te ulaze u izračun prosječnog mjesečnog prihoda po članu kućanstva. 
 
  Prebivalište drugog roditelja (kojemu dijete nije povjereno) ne mora nužno biti na području Općine Konavle te podnositelj zahtjeva nije obvezan dostaviti potvrdu o prebivalištu za istoga.

  Ako je otac djeteta naveden u rodnom listu, a roditelji nikada nisu bili u braku, majka je dužna dostaviti podatke o prihodima oca ili sudsku odluku o utvrđenoj visini alimentacije (koja se ostvaruje sudskim putem radi dobrobiti djeteta).

                                                                        Članak 10.
  Stipendija se može dodijeliti učenicima i studentima koji se redovito ili izvanredno školuju, odnosno studiraju izvan Općine Konavle, a koji su ostali bez oba roditelja, neovisno o visini mjesečnih prihoda i prosjeku ocjena.

  Prijava za dodjelu stipendije  učenicima i studentima koji se školuju ili studiraju izvan Općine Konavle, a koji su ostali bez oba roditelja, treba sadržavati:

· zahtjev (dostupan na mrežnoj stranici Općine),
· osobnu iskaznicu (presliku),
· potvrdu o upisu u tekuću školsku odnosno akademsku godinu (original),
· potvrdu o prebivalištu izdanu od MUP-a (original ili putem sustava e-Građani),
· izjavu o neprimanju druge stipendije (dostupna na mrežnoj stranici Općine), 
· smrtne listove oba roditelja (preslike).

Na učenike i studente iz ovog članka ne primjenjuju se uvjeti prihoda ni uspjeha iz članka 8. ovog Pravilnika.

 Članak 11.
  Učenici ili studenti koji ostvare pravo na stipendiju  u više kategorija dužni su se,  prije donošenja Zaključka o dodjeli stipendija, pisano očitovati o kategoriji u kojoj  žele ostvariti pravo na stipendiju.

Članak 12.
  Na temelju Zaključka o dodjeli stipendija, nadležni Upravni odjel za sve kandidate kojima je odobrena stipendija priprema ugovor o stipendiranju.

  Ugovor o stipendiranju sadrži:

· ime, odnosno naziv ugovornih strana,
· OIB ugovornih strana,
· naziv škole odnosno visokog učilišta te razred odnosno godinu studija za koju se stipendija dodjeljuje,
· iznos stipendije i način njezine isplate,
· razdoblje  za koje se stipendija dodjeljuje,
· ostala prava i obveze ugovornih strana.

Članak 13.
  Ugovor o stipendiranju u ime Općine Konavle potpisuje općinski načelnik ili osoba koju on ovlasti i stipendist.
Ako je stipendist maloljetan, ugovor o stipendiranju u njegovo ime potpisuje roditelj ili skrbnik.

Članak 14.
  Stipendija se ugovara  za jednu nastavnu godinu srednjoškolskog obrazovanja odnosno za jednu akademsku godinu  preddiplomskog ili diplomskog studija. 
Stipendija  se isplaćuje mjesečno tijekom deset mjeseci školske odnosno akademske godine. Ne može se dodijeliti više puta za istu godinu školovanja  te se ne isplaćuje za mjesece srpanj i kolovoz.

 Stipendija  za apsolventski staž može se dodijeliti za najviše pet mjeseci, počevši od 1. listopada nakon završetka  diplomskog studija, a u iznimnim slučajevima stipendija se može dodijeliti i nakon završetka preddiplomskog studija, o čemu odluku donosi Povjerenstvo. Pravo na isplatu stipendije tijekom apsolventskog staža može se ostvariti samo jednom.

Članak 15.
  Korisnik stipendije gubi pravo na stipendiju ako prekine školovanje, odnosno studiranje ili promijeni prebivalište izvan područja Općine Konavle, o čemu je dužan odmah obavijestiti Općinu Konavle.
 Korisnik stipendije ne može istodobno biti korisnik druge stipendije, a ako uz stipendiju Općine Konavle ostvari pravo na drugu stipendiju, dužan je pisano očitovati se o zadržavanju jedne od stipendija.

Članak 16.
  Ako neki od kandidata iz bilo kojeg razloga odustane od sklapanja ugovora o stipendiranju ili u roku od mjesec dana od zakazanog termina za potpisivanje ugovora ne potpiše ugovor o stipendiranju, stipendija se dodjeljuje sljedećem kandidatu na rang-listi, redom do popunjavanja broja odobrenih stipendija.

Članak 17.
U iznimnim slučajevima  općinski načelnik može donijeti Zaključak o dodjeli jednokratne novčane potpore za potrebe obrazovanja u zemlji i inozemstvu.

Članak 18.
 Ako učenik ili student prekrši bilo koju  obvezu preuzetu ugovorom o stipendiranju, gubi pravo na daljnju isplatu stipendije te je dužan  vratiti  u proračun Općine Konavle sve neosnovano primljene iznose. Isto vrijedi ako se naknadno utvrdi da je učenik ili student prilikom prijave na natječaj za stipendiranje dao lažne podatke ili priložio lažne isprave.
 Članak 19.
  Stupanjem na snagu ovog Pravilnika prestaje vrijediti Pravilnik o načinu i uvjetima stipendiranja  učenika i studenata iz obitelji slabijeg imovnog stanja s područja Općine Konavle („Službeni glasnik Općine Konavle“, br. 7/21, 3/22, 10/24 i 2/25).

Članak 20.
  Ovaj Pravilnik stupa na snagu 8 (osam) dana od dana objave u „Službenom glasniku Općine Konavle“, a primjenjuje se od školske odnosno akademske godine 2026./2027.
		


KLASA: 604-01/26-01/2 
UR.BROJ: 2117-2-01-26-1						       
U Cavtatu, 16. rujna 2026. godine

